SKRIFTLIG FORESPØRGSEL P-2760/00

af Maria Sanders-ten Holte (ELDR) til Kommissionen

(2. august 2000)

Om: Lovgivning vedrørende bilers sikrere frontpartier af hensyn til fodgængere og cyklister

Hvert år må der beklages 42 600(1) dødsfald i Den Europæiske Union. Tekniske anordninger samt farlige frontpartier på biler er medskyldige heri.

I de meget trafikerede feriemåneder stiger det gennemsnitlige antal ulykker med dødelig udgang betydeligt.

Undersøgelser har vist, at sikkerhedskrav til biler m.h.t. sikrere frontpartier, der er i overensstemmelse med de fire udviklede EEVC-typebeskyttelsessystemer, kan redde mange liv.

Disse fire typebeskyttelsessystemer er allerede udviklet i EU og er resultatet af 22 års støtte til europæiske forsknings- og udviklingsprogrammer.

Indtil nu er der på trods af gentagne løfter ikke forelagt modtaget noget forslag til forordning, der fastsætter sikrere frontpartier på biler af hensyn til fodgængere og cyklister. Her er der tale om en eksklusiv kommissionsbeføjelse, således at medlemsstaterne ikke på egen hånd kan udstede bestemmelser.

I betragtning af ovenstående er det vanskeligt at forstå, at udarbejdelsen af denne forordning, så længe lader vente på sig, navnlig i lyset af de traktatforpligtelser og de prioriteringer som er indeholdt i Kommissionens meddelelse fra marts 2000 om færdselssikkerhed. I denne meddelelse giver Kommissionen udtryk for, at den agter at fremsætte et lovgivningsforslag vedrørende sikrere frontpartier på biler af hensyn til fodgængere og cyklister, hvilket er en af de seks prioriteringer for færdselssikkerhed. Denne foranstaltning stod også øverst på Europa-Parlamentets prioritetsliste i dens sidste udtalelse om færdselssikkerhed.

1. Er Kommissionen ligesom jeg af den opfattelse, at denne forordning om sikrere frontpartier på biler, inklusive alle fire obligatoriske EEVC-typebeskyttelsessystemer, kan redde helt op til 5-6 liv pr. dag i EU, og derfor er ønskelig så hurtigt som muligt?

2. Er Kommissionen ligesom jeg af den opfattelse, at det 22 år efter EU-støttede forskningsprogrammer, der har resulteret i de fire kendte tests, som anvendes af EuroNCAP, i dette øjeblik ikke er hensigtsmæssigt at indlede en ny undersøgelse på dette område, men at der netop bør gøres et første skridt ved at udarbejde denne forordning, der kan spare mange liv?

3. Er Kommissionen ligesom jeg af den opfattelse, at en yderligere udsættelse af denne forordning vil være uheldigt for EU's og Kommissionens image, navnlig i betragtning af, at der foreligger tilstrækkelige oplysninger og undersøgelser til at redde 175 liv om måneden i EU, og f.eks. i Nederlandene, et land med en relativ høj sikkerhedsstandard, ca. 41 liv om året?

(1) Tal fra 1998.

Samlet svar afgivet på Kommissionens vegne af Erkki Liikanen på skriftlige forespørgsler P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 og P-2760/00

(8. september 2000)

Kommissionen deler Parlamentets synspunkter på trafiksikkerheden i EF og nærer samme interesse som kommer til udtryk i en serie parlamentariske forespørgsler. Det er et hovedmål for Kommissionens politik at få vedtaget foranstaltninger der kan øge trafiksikkerheden og nedbringe antallet af trafikofre.

Kommissionen er overbevist om at bedre trafiksikkerhed er alles fælles ansvar, og alle vil sige EF-myndigheder, statslige, regionale og lokale myndigheder i medlemsstaterne, bilindustrien og trafikanterne selv. De foranstaltninger der skal træffes, omfatter forbedring af infrastrukturen, oplæring og oplysning af bilister og andre trafikanter, færdselsregler og tekniske styringsmidler samt aktiv og passiv sikkerhed i motorkøretøjer.

Som nogle af de ærede medlemmer har anført, har Kommissionen i meddelelsen(1) af 17. marts 2000 med titlen Trafiksikkerhed: hovedopgaver i EU Statusrapport og prioritering af foranstaltninger som et af de vigtige anliggende i en trafiksikkerhedspolitik på kort- til mellemlangt sigt anført bilfrontpartier der er sikrere for fodgængere og cyklister. Sådanne frontpartier skulle så indføres via typegodkendelse og eventuelt ved hjælp af lovgivning om ibrugværende biler.

Kommissionen er udmærket klar over hvilke farer der lurer på fodgængere og cyklister i trafikken. Bedre sikring af fodgængere har været drøftet intenst med de berørte parter i de seneste måneder. Alle berørte parter, herunder bilfabrikanterne, er blevet hørt og har haft lejlighed til at fremlægge deres forslag til hvordan man bedst tager fat på sagen. Drøftelserne har også handlet om sider af de tekniske krav til en udformning af frontpartier der giver større sikkerhed ved sammenstød.

Det er teknisk kompliceret at konstruere biler så kvæstelser af fodgængere ved påkørsel med lav hastighed minimeres. Denne indfaldsvinkel er ny og har ikke været prøver nogen andre steder i verden før. Europæiske akademiske institutioner der har specialiseret sig i køretøjers passive sikkerhed, har gjort et

stort stykke arbejde for at finde frem til en ydeevnestandard. Europa er i front på dette område. Skal der træffes foranstaltninger, skal de bygge på veletablerede videnskabelige evalueringsprocesser. Det er en tidskrævende opgave, og den er ikke afsluttet endnu. Under drøftelserne har fabrikanterne fremlagt et udkast til hvad de kan forpligte sig til med hensyn til de tekniske krav.

Da der tilbagestår en række uløste tekniske spørgsmål, har Kommissionen bedt Det Fælles Forskningscenter om at bidrage til evalueringerne. Kommissionen er villig til at fortsætte den omfattende høring af alle berørte parter og underrette Parlamentet om hvordan drøftelserne skrider frem først på efteråret. Den vil ikke gå på kompromis med målet, at nedbringe tilskadekomsterne, men det er nødvendigt at finde den bedste tekniske løsning der afspejler den nyeste viden.

(1) KOM(2000) 125 endelig.